РЕШЕНИЕ НА КОМИСИЯТА
от 2 февруари 2007 година
за предприемане на спешни мерки за преустановяване на вноса на рибни продукти от Република Гвинея, предназначени за консумация от човека
(нотифицирано под номер C(2007) 278)
(текст от значение за ЕИП)
(2007/82/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за определяне на общите принципи и изискванията към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б) от него,
като има предвид, че:
(1)
Наскоро проведената инспекция от служби на Комисията в Република Гвинея откри сериозни хигиенни пропуски на всеки етап от производството на рибни продукти. Тези пропуски включват недобра хладилна верига, употреба на непитейна вода и лоши санитарни условия на плавателните съдове и в предприятията. Такива нередности могат да доведат до вредно замърсяване на рибните продукти, предназначени за консумация от човека, като по този начин ще се създаде сериозен риск за здравето на потребителя.
(2)
Инспекционната визита откри също така липса на достатъчен санитарен контрол от компетентните органи в Република Гвинея, което влошава ситуацията.
(3)
Поради това е необходимо да се преустанови незабавно вносът на рибни продукти от Република Гвинея съгласно Регламент (ЕО) № 853/2004 на Европейския парламент и на Съвета (2). Като се вземе предвид сериозността на нередностите, установени по време на инспекцията, преустановяването трябва също така да се приложи към рибни продукти, които са били изпратени в Общността, преди това решение да влезе в сила, но които все още не са влезли в Общността.
(4)
Настоящото решение следва да бъде преразгледано с оглед на гаранциите, предложени от Република Гвинея, и на базата на положителни резултати при една нова инспекция от службите на Комисията.
(5)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложно поле
Настоящото решение се прилага към всички рибни продукти с произход от Република Гвинея, предназначени за консумация от човека.
Член 2
Забрана
Държавите-членки следва да забранят вноса на тяхна територия на продуктите, посочени в член 1.
Тази забрана се прилага към всички пратки с продукти, получени на граничните инспекционни пунктове в Общността, независимо дали пратките са произведени, складирани или сертифицирани в страната на произход, преди решението да влезе в сила.
Член 3
Заплащане на разходи
Всички разходи, възникнали във връзка с прилагането на настоящото решение, се възлагат на получателя или негов представител.
Член 4
Спазване на решението
Държавите-членки незабавно информират Комисията за мерките, които предприемат в съответствие с прилагането на настоящото решение.
Член 5
Адресати
Адресати на настоящото решение са държавите-членки.
Съставено в Брюксел на 2 февруари 2007 година.